**Nemărginire**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Atins de valuri și de amăgiri,

Furtuni ce-au bântuit printre ruine

Cu ore de extaz şi de-nrobiri,

Acum, vreau mâna ta să mă aline,

Să prind un strop din versul dezbrăcat

Alerg desculţ în fiecare seară

Și vreau să gust cu tine din păcat,

În primăvara aspră și bizară.

Secunde râd sub talpa unui vis

Când le săruți cu pasul tău subţire,

Eu bat în geamul mat și sunt decis

Să-i dau culoare și nemărginire.

- Curtată de furtuni, de-atâtea ori

M-am îndoit că dragostea există,

Emfatic universul fără sori

Nota destine frânte pe o listă

Şi câţi perdanţi, şi câţi învingători,

Atâtea nume fără importanţă,

Puteam să trec, puteai să mă ignori,

Dar între noi o tandră consonanţă

S-a-nfiripat şi-atunci am înţeles

Că vocea ta ce mă striga pe nume

O auzeam din ce în ce mai des

Când m-am mutat pe-o stea ce nu apune.

Ioan Grigoraș Liliana Trif